**Станіслаў Ціліх** (ням.: Stanislaw Tillich, в.-луж.: Stanisław Tilich; нар. 10 красавіка 1959, вёска Нова-Веска, камуна Рэкельвіц, Верхняя Лужыца, зямля Саксонія, Германія) — нямецкі палітык. Сябра ХДС. З 28 мая 2008 года па 17 снежня 2017 года займаў пасаду прэм’ер-міністра Свабоднай дзяржавы Саксонія. З 1 лістапада 2015 года па 1 лістапада 2016 года быў старшынёй бундэсрата. Лужыцкі серб паводле паходжання, пражывае ў Паншвіцы-Кукаў.

Біяграфія
---------

Сярэднюю адукацыю атрымаў у Сербскай гімназіі ў Баўтцэне. У 1977 годзе Ціліх паступіў у Дрэздэнскі тэхнічны ўніверсітэт на факультэт будаўніцтва і прывадной тэхнікі. У 1984 годзе скончыў універсітэт, стаўшы дыпламаваным спецыялістам. З 1987 па 1989 год Ціліх быў супрацоўнікам раённай адміністрацыі горада Каменца, затым стаў прадпрымальнікам.

У 1987 годзе Станіслаў Ціліх далучыўся да партыі Хрысціянска-дэмакратычны саюз (ГДР), а пасля ўз’яднання краіны ў 1990 годзе стаў членам Хрысціянска-дэмакратычнага саюза Германіі. У 1990 годзе Ціліх стаў членам Народнай палаты ГДР і быў дэлегаваны ў якасці назіральніка ў Еўрапейскі парламент у 1991—1994 гадах. У 1994 годзе далучыўся да Еўрапейскай народнай партыі і быў абраны дэпутатам Еўрапейскага парламента, дзе працаваў у 1994—1999 гадах.

У 1999 годзе Ціліх перайшоў на працу ва ўрад Свабоднай дзяржавы Саксонія. З 1999 па 2002 год займаў пасаду дзяржаўнага міністра па федэральных і еўрапейскіх справах, затым стаў дзяржаўным міністрам і кіраўніком канцылярыі. У 2004 годзе стаў дзяржаўным міністрам навакольнага асяроддзя і сельскай гаспадаркі. У 2007 годзе стаў дзяржаўным міністрам фінансаў.

14 красавіка 2008 года Георг Мільбрадт прапанаваў кандыдатуру Ціліха ў якасці пераемніка на пасадзе прэм’ер-міністра Саксоніі. 28 мая 2008 года ландтаг Саксоніі выбраў Ціліха прэм’ер-міністрам. Такім чынам ён стаў першым лужычанінам — кіраўніком урада за больш чым тысячу гадоў лужыцка-нямецкага суіснавання ў Саксоніі.

У 2018 годзе Ціліх быў прызначаны намеснікам старшыні так званай урадавай камісіі Германіі па вугалю, якая павінна была да канца года распрацаваць генеральны план па паэтапнай адмове ад вугалю і стварэнню новай эканамічнай перспектывы для вуглездабывальнага рэгіёна краіны.

Акрамя роднай верхнялужыцкай мовы, Ціліх свабодна гаворыць на нямецкай, чэшскай і польскай мовах. Яго жонка мае польскія і лужыцкія карані.

Зноскі
------

1. 1 2 3 4 5 6  Biografie des Ministerpräsidenten — Sächsische Staatskanzlei. Праверана 24 чэрвеня 2017.<a href='https://wikidata.org/wiki/Track:Q882821'></a>
2. 1 2  *Европейска комисия* Europa — 1995. Праверана 24 чэрвеня 2017.<a href='https://wikidata.org/wiki/Track:Q2717314'></a><a href='https://wikidata.org/wiki/Track:Q8880'></a>
3. ↑  Andreas Franke (June 6, 2018), Germany launches commission tasked to develop coal exit masterplan *S&P Global Platts*.

Спасылкі
--------

* Біяграфія (ням.)
* Bloomberg: German State Premier Milbradt Quits After SachsenLB (англ.)

|  |  |
| --- | --- |
| ⚙️   Тэматычныя сайты | Еўрапарламент |
| Слоўнікі і энцыклапедыі | Brockhaus · OpenSanctions |
| 

| Нарматыўны кантроль |
| --- |
| GND: 138599092 · ISNI: 0000000083996923 · LCCN: no2017111675 · NKC: js20100921005 · SUDOC: 186097131 · VIAF: 90873002 |

 |